**УПАТСТВО**

**за телевизиските програмски сервиси**

**за измена на дозволата за вршење радиодифузна дејност**

На 17 мај 2013 година, влегоа во сила измените на Законот за радиодифузната дејност со кои се дадоа попрецизни законски решенија за премин на телевизијата во Република Македонија од аналогна во дигитална.

За потсетување, **аналогниот телевизиски сигнал се исклучува на** **31 мај 2013** година и по овој датум **постојните телевизиски радиодифузери** кои аналогно терестријално емитуваат на државно, регионално или локално ниво **немаат право да ги користат радиофреквенциите за аналогно емитување** доделени од Агенцијата за електронски комуникации.

За да можат телевизиските програмски сервиси навреме и ефикасно да ги извршат неопходните измени на дозволата, Советот за радиодифузија го изготви ова Упатство.

**ТЕЛЕВИЗИИ НА ДРЖАВНО НИВО**

Радиодифузерот е должен да обезбеди покриеност со сигнал на најмалку 80% од населението во Република Македонија.

Најдоцна до 21 мај 2013 година, радиодифузерите кои терестријално емитуваат аналоген сигнал на државно ниво имаат право да поднесат барање до Советот за радиодифузија во кое ќе побараат да им се измени делот од дозволата за вршење радиодифузна дејност во кој е определено техничкото средство за емитување. Имено, тие можат да изберат дека емитувањето на нивниот сигнал ќе се врши:

* преку дигитален терестријален мултуплекс или
* преку јавна електронска комуникациска мрежа која не користи ограничен ресурс или
* преку сателит.

Ако радиодифузерот на државно ниво се одлучи како техничко средство да избере јавна електронска комуникациска мрежа која не користи ограничен ресурс или сателит, со барањето што ќе го поднесе до Советот, задолжително мора да достави и **преддоговор/и за емитување** на неговиот програмски сервис, **заверен/и на нотар**, склучен/и со оператор/и на јавна електронска комуникациска мрежа која не користи ограничен ресурс или со оператор на сателит. **Доколку со барањето не се достави преддоговорот (преддоговорите), ќе се смета дека барањето не е доставено.**

**Советот за радиодифузија ќе ја направи измената на дозволата во рок од пет дена** од денот на приемот на барањето **и во истиот рок** за тоа **ќе го извести операторот/операторите** на јавна електронска комуникациска мрежа која не користи ограничен ресурс или операторот на сателит.

Откако ќе им биде изменета дозволата, **овие радиодифузери и операторот/операторите со кој/кои склучиле преддоговор/и имаат обврска, најдоцна до 31.05.2013 година, да склучат договор за емитување, почитувајќи ги принципите на објективност, транспарентност и недискриминација.**

Радиодифузерите се должни склучените договори да ги достават до Советот за радиодифузија во рок од седум дена од денот на нивното склучување.

**Б.** Радиодифузерите на државно ниво кои ќе се одлучат за дигитален терестријален мултиплекс **нема потреба** со барањето за измена на техничкото средство **да достават преддоговор** со операторот на дигитален терестријален мултиплекс.

**Советот за радиодифузија ќе ја направи измената на дозволата во рок од пет дена** од денот на приемот на барањето **и во истиот рок** за тоа **ќе го извести операторот** на дигитален терестријален мултиплекс**.**

**Откако ќе им биде изменета дозволата, овие радиодифузери и операторот на дигитален терестријален мултиплекс имаат обврска најдоцна до 31 мај 2013 година да склучат договор за емитување.**

Радиодифузерите се должни склучените договори да ги достават до Советот за радиодифузија во рок од седум дена од денот на нивното склучување.

**ТЕЛЕВИЗИИ НА РЕГИОНАЛНО НИВО**

Радиодифузерот е должен да обезбеди покриеност со сигнал на најмалку 80% од населението во соодветниот регион.

Најдоцна до 21 мај 2013 година, радиодифузерите кои терестријално емитуваат аналоген сигнал на регионално ниво имаат право да поднесат барање до Советот за радиодифузија во кое ќе побараат да им се измени делот од дозволата за вршење радиодифузна дејност во кој е определено техничкото средство за емитување. Имено, наместо терестријален предавател, тие можат да изберат дека емитувањето на нивниот сигнал ќе се врши преку:

* дигитален терестријален мултиплекс или
* преку јавна електронска комуникациска мрежа која не користи ограничен ресурс.

**А.** Ако радиодифузерот на регионално ниво се одлучи како техничко средство да избере јавна електронска комуникациска мрежа која не користи ограничен ресурс, со барањето кое ќе го поднесе до Советот, задолжително мора да достави и **преддоговор/и за емитување** на неговиот програмски сервис, **заверен/и на нотар**, склучен/и со операторот/операторите на јавна електронска комуникациска мрежа која не користи ограничен ресурс. **Доколку со барањето не се достави преддоговорот/преддоговорите, ќе се смета дека барањето не е доставено.**

**Советот за радиодифузија ќе ја направи измената на дозволата во рок од пет дена** од денот на приемот на барањето **и во истиот рок** за тоа **ќе го извести операторот/операторите** на јавна електронска комуникациска мрежа која не користи ограничен ресурс **со кој радиодифузерот го склучил преддоговорот/преддоговорите.**

Откако ќе им биде изменета дозволата, **овие радиодифузери и операторот/операторите со кој/кои склучиле преддоговор/и имаат обврска, најдоцна до 31.05.2013 година, да склучат договор/и за емитување, почитувајќи ги принципите на објективност, транспарентност и недискриминација.**

Радиодифузерите се должни склучените договори да ги достават до Советот за радиодифузија во рок од седум дена од денот на нивното склучување.

**Б.** Радиодифузерите на регионално ниво кои ќе се одлучат за дигитален терестријален мултиплекс **нема потреба** со барањето за измена на техничкото средство **да достават преддоговор** со операторот на дигитален терестријален мултиплекс.

**Советот за радиодифузија ќе ја направи измената на дозволата во рок од пет дена** од денот на приемот на барањето **и во истиот рок** за тоа **ќе го извести операторот** на дигитален терестријален мултиплекс**.**

**Откако ќе им биде изменета дозволата,** овие радиодифузери и операторот на дигитален терестријален мултиплекс **имаат обврска најдоцна до 31 мај 2013 година да склучат договор за емитување**.

На оваа група радиодифузери, **годишниот надоместок за дозволата за вршење радиодифузна дејност, за првите две години од денот на направената измена на дозволата, ќе им биде намален за 15%.**

Радиодифузерите се должни склучените договори да ги достават до Советот за радиодифузија во рок од седум дена од денот на нивното склучување.

**ТЕЛЕВИЗИИ НА ЛОКАЛНО НИВО**

Подрачјата на емитување на локално ниво се определени со Правилникот за подрачјата на емитување преку јавна комуникациска мрежа на телевизиските програмски сервиси на локално ниво

**А. Премин во регионални телевизии на дигитален терестријален мултиплекс**

Доколку сакаат да станат регионални телевизиски сервиси што ќе емитуваат програма преку дигитален терестријален мултиплекс, најдоцна до 21 мај 2013 година, радиодифузерите кои терестријално емитуваат аналоген сигнал на локално ниво имаат право да поднесат барање до Советот за радиодифузија во кое ќе побараат:

* да им се замени локалното ниво на емитување со регионално ниво на емитување, и
* да им се замени техничкото средство преку кое се врши аналогното емитување со дигитален терестријален мултиплекс.

Радиодифузерите на локално ниво кои ќе се одлучат да станат регионални и да се емитуваат преку дигитален терестријален мултиплекс нема потреба со барањето за измена на техничкото средство да достават преддоговор со операторот на дигитален терестријален мултиплекс.

**Советот за радиодифузија ќе ја направи измената на дозволата во рок од пет дена** од денот на приемот на барањето **и во истиот рок** за тоа **ќе го извести операторот** на дигитален терестријален мултиплекс**.**

Откако ќе им биде изменета дозволата, овие радиодифузери и операторот на дигитален терестријален мултиплекс имаат обврска најдоцна до 31 мај 2013 година, да склучат договор за емитување.

Овие радиодифузери се должни **во рок од шест месеци од денот на донесување на Правилникот за минимални технички, просторни, финансиски и кадровски услови на Советот за радиодифузија да го усогласат своето работење со Правилникот.**

На оваа група радиодифузери, **годишниот надоместок за дозволата за вршење радиодифузна дејност, првите две години од денот на направената измена на дозволата, ќе им биде намален за 15%.**

Радиодифузерите се должни склучените договори да ги достават до Советот за радиодифузија во рок од седум дена од денот на нивното склучување.

**Б. Локални телевизии преку јавна електронска комуникациска мрежа**

Доколку сакаат да останат локални телевизиски сервиси, најдоцна до 21 мај 2013 година, радиодифузерите кои терестријално емитуваат аналоген сигнал на локално ниво имаат право да поднесат барање до Советот за радиодифузија во кое ќе побараат:

* **да им се замени техничкото средство** преку кое се врши аналогното емитување со емитување преку јавна електронска комуникациска мрежа која не користи ограничен ресурс

Радиодифузерите на локално ниво кои ќе се одлучат да продолжат да емитуваат програма на локално ниво и како техничко средство ќе изберат јавна електронска комуникациска мрежа која не користи ограничен ресурс, со барањето кое ќе го поднесат до Советот, задолжително мора да достават и **преддоговор/и за емитување** на нивните програмски сервиси, **заверен/и на нотар**, склучен/и со оператор/и на јавна електронска комуникациска мрежа која не користи ограничен ресурс. **Доколку со барањето не се достави преддоговор/и, ќе се смета дека барањето не е доставено.**

**Советот за радиодифузија ќе ја направи измената на дозволата во рок од пет дена** од денот на приемот на барањето **и во истиот рок** за тоа **ќе го/ги извести операторот/операторите** на јавна електронска комуникациска мрежа која не користи ограничен ресурс **со кој/кои радиодифузерот склучил преддоговор/и.**

Откако ќе им биде изменета дозволата, **овие радиодифузери и операторот/операторите со кој/кои склучил/е преддоговор/и имаат обврска, најдоцна до 31.05.2013 година, да склучат договор за емитување, почитувајќи ги принципите на објективност, транспарентност и недискриминација.**

Радиодифузерите се должни склучените договори да ги достават до Советот за радиодифузија во рок од седум дена од денот на нивното склучување.

**На постојните радиодифузери со телевизиски програмски сервиси кои нема да направат измена на дозволата за вршење радиодифузна дејност според опишаното во ова Упатство, дозволата престанува да им важи од 01.06.2013 година.**

**Важна напомена: За да се запазат роковите, радиодифузерите барањата за измена на дозволата за вршење радиодифузна дејност и преддоговорите до Советот за радиодифузија можат да ги достават и електронски, на следнава адреса: sovet@srd.org.mk.**

**Меѓутоа, останува обврската споменатите документи да се достават и по пошта на следнава адреса: Бул. ВМРО бр.3, 1000 Скопје**